Kažu da vrijeme leti kada ti je lijepo. Upravo tako ja bih opisala svoje vrijeme provedeno u Münsteru. Ne znam zapravo od kuda krenuti i kako sve smisleno opisati. Mislim da je to zapravo i nemoguće. Prvo putovanje van granica zemlje nakon skoro dvije godine. Isčekivanje, napetost, neznanje ali najviše od svega sreća. Pomalo početno neugodnu atmosferu zamjenila je ona pospana. Nakon sedamnaest sati putovanja malo većim kombijem vjerujem da nam je svima na pameti bio sam tuš i krevet. Nakon dobrog odmora, šetnje i jutarnje kave sramežljivost među nama počela je popuštati jer zapravo, svi se mi na neki način poznajemo. Bilo to putem društvenih mreža ili neprekidnog sretanja u školi. Žalosno je to zapravo, taj naš današnji mladenački način „poznavanja“ ljudi. Vjerujem kako s niti jednom od tih osoba s kojima sam putovala, da nije bilo erasmusa, nebih progovorila niti jednu jedinu riječ. Sada vjerujem da sam upravo u tim ljudima našla veliku inspraciju i prijatelje za cijeli život. Nevjerojatno je koliko smo učili jedni od drugih i koliko zapravo možeš naučiti od svojih vršnjaka, bolje rečeno; ljudi koji djele zanimanje i strast za iste stvari kao i ti. Umjetnost, upravo nas je ona odvela tamo na sjeverozapad Njemačke. Dani su prolazili, a mi smo se sve više vezali za grad koji smo neizbježno, kad tad morali napustit. Neizmjerno sam zahvala na prilici koja mi se pružila, na mojoj predivnoj mentorici, koja se prema meni odnosila kao prema vlastitom djetetu, na smijehu, na biciklima od kojih se nismo odvajali, na inspiraciji, na dubokoumnim razgovorima pred hostelom i u sobama do kasno u noć. Vjerujem kako sam se zauvijek promijenjena i da nisam pogriješila kada sam odlučila riskirati u vremenima kada je sve i više nego upitno. Zato, ako vam se ikada ponudi prilika kao što se ponudila nama, objeručke ju prihvatite. Vjerujte mi, nećete pogriješiti.

Manuela Novak, 4.c